Pa byt krokodil om seun te redArgieffoto (Foto: Miniformat65, Pixabay) ŉ Pa het sy seun se lewe gered toe hy ŉ krokodil aan die been gebyt het totdat die reptiel sy seun laat los het. Die voorval het in Balabac, Palawan in die Filippyne plaasgevind. Volgens die Daily Mail het die 12-jarige seun saam met sy jonger boetie in ŉ rivier naby hul huis geswem toe die krokodil hom gegryp en onder die water ingetrek het. Die pa, Tejada Abulhasan, het sy seun se krete om hulp gehoor en met ŉ stuk plank by die toneel opgedaag. Hy het die krokodil ŉ paar keer met die plank geslaan, maar die krokodil wou nie Diego laat los nie. Uit desperaatheid het Tejada die krokodil beetgekry en sy been ŉ paar keer gebyt. Die reptiel het Diego laat los en in die water weggeswem. Diego is na ŉ hospitaal geneem vir behandeling en is twee dae later reeds ontslaan. “Daar was soveel adrenalien in my lyf, ek het nie tyd gehad om daaroor te dink nie. Ek het die krokodil geslaan, maar hy wou nie laat los nie. Ek het met hom begin stoei en ons het mekaar in die oë gekyk,” het Tejada gesê, aldus die Daily Mail. “Ek het toe die idee gekry om hom te byt. Ek het sy been gegryp en so hard as wat ek kon gebyt, net soos ŉ Rottweiler.” Socrates Faltado, woordvoerder vir die streekspolisie, het die voorval bevestig.